| Helsingør Kraftvarmeværk A/S  Att.: Jeanette Michelsen |
| --- |

| Center for By Land og Vand |
| --- |

| Natur og Miljø  Prøvestensvej 52  3000 Helsingør  Cvr nr. 64 50 20 18  Dato 28. juli 2022  **Malene Kamstrup**  Ingeniør  Tlf. 49 28 24 54  www.helsingor.dk |
| --- |

|  |
| --- |

# Ændret vilkår om CO-målerens nøjagtighed

Da kommunen reviderede jeres miljøgodkendelse til det biomassedefyrede kraftvarmeværk ændrede vi grænserne for emission af CO, men fik ikke ændret på grænsen for målerens nøjagtighed. Det retter vi op på nu.

**Kommunens afgørelse**

Med hjemmel i miljøbeskyttelseslovens §33 ændrer Helsingør Kommune vilkår i miljøgodkendelsen af 6. juli 2021:

Vilkår 46 Udgår

Nyt vilkår 46a:

For at sikre, at måleresultaterne er gode nok, må målingernes samlede usikkerhed højst være:

* NOx: 30 mg/m3(ref.)
* CO: 30 mg/m3(ref.)
* SO2: 5 mg/m3(ref.)
* NH3: 4 mg/m3(ref.)
* HCl: 2 mg/m3(ref.)
* Støv: 6 mg/m3(ref.)

Denne usikkerhed består af tre dele: Instrumentets usikkerhed, usikkerhed fra målestedet og usikkerhed fra de perifere parametre (temperatur, ilt, mm.)

**Baggrund**

I forbindelse med revisionen af jeres miljøgodkendelse, ændrede kommunen emissionsgrænsen fra 50 mg/Nm3 til 300 mg/Nm3.

Bekendtgørelse for store fyringsanlæg siger, at CO-målingernes samlede usikkerhed højst må være 10 % af emissionsgrænsen. I vilkår 46 er fastsat en grænse for usikkerheden for CO på 5 mg/Nm3 svarende til 10% af den daværende emissionsgrænse. Kommunen ændrede ikke dette vilkår, da vi formodede, at når måleinstrumentet var godt nok for revisionen, ville det også være godt nok efter revisionen.

I oplyser dog, at der var problemer både før og efter revisionen med at overholde grænsen for usikkerhed, og søger derfor om at få grænsen lempet.

I henhold til bekendtgørelsen bør grænsen for usikkerheden være 30 mg/Nm3 svarende til 10% af den gældende emissionsgrænse.

Plan, natur og miljø

Værket er omfattet af lokalplan L 1.143, ”Nyt forsyningscenter på Energivej i Helsingør”, som byrådet vedtog den 22. juni 2015. Lokalplanen udlægger området til blandt andet kraftvarmeværk.

Kørsel til og fra værket sker via Kongevejen, Støberivej og Energivej.

Kommunen meddelte den 6. juli 2015 VVM tilladelse til det nye biomassefyrede kraftvarmeværk. Den 29. juni 2018 meddelte kommunen desuden, at de søgte ændringer og tilføjelser i projektet ikke er omfattet af reglerne om VVM. Kommunen vurderede, at det ansøgte ikke vil påvirke Natura 2000-områder og ej heller vil beskadige eller ødelægge yngle- eller rasteområder for beskyttede dyrearter henholdsvis ødelægge plantearter opført på habitatdirektivets bilag IV.

Da der i nærværende tilfælde er tale om en ændringen i virksomhedens egenkontrol, vil der ikke ske nogen ændringer af indretning og drift, der vil påvirke beskyttede arter og områder.

**Kommunens vurdering**

Kommunen vurderer, at vi bør ændre grænsen for usikkerheden fra 5 til 30 mg/Nm3.

**Klagevejledning**

I kan klage over afgørelsen. Ønsker I at klage, skal I senest den 25. august 2022 have indtastet klagen i [Klageportalen](https://naevneneshus.dk/) til Miljø- og Fødevareklagenævnet.

Visse interesseorganisationer kan også klage. Vi sender derfor kopi af afgørelsen til dem, der har ønsket det.

Vi vurderer, at der ikke er nogen med en individuel interesse i sagen, så vi offentliggør derfor ikke afgørelsen på vores hjemmeside. Enhver kan desuden komme til at se kommunens dokumenter i denne sag.

Hvis Klagenævnet modtager en klage får både I og vi besked. Det koster for privatpersoner 900 kroner og for virksomheder og organisationer 1800 kroner at få klagen behandlet, og Klagenævnet sender en opkrævning. I får pengene tilbage, hvis I får helt eller delvist medhold i klagen.

Afgørelsen kan også bringes for domstolene senest den 28. januar 2023.

Kopi:

* Danmarks naturfredningsforening ([dn@dn.dk](mailto:dn@dn.dk))
* Styrelsen for Patientsikkerhed ([stps@stps.dk](mailto:stps@stps.dk))

Med venlig hilsen

Malene Kamstrup

Ingeniør